Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 269/13/8806	Košice, 30.9.2013
EEČ : 2-65-272-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v okrese Košice - okolie, dňa 05. 01. 2013 o 16.25 hod. viedol osobné motorové vozidlo továrenskej značky Fiat Marea, EČ: PO 836 CB po diaľničnom privádzači v smere od mesta XXXXX na obec Budimír, kde na križovatke so štátnou cestou I/68 prichádzal po vedľajšej ceste označenej dopravnou značkou „Daj prednosť v jazde“, kde počas odbočovania vľavo na hlavnú cestu smerom na obec Budimír nedal prednosť v jazde a vošiel do križovatky, do jazdnej dráhy z ľavej strany prichádzajúcemu osobnému motorovému vozidlu továrenskej zn. Škoda Octavia, EČ: KS 996 DA, ktoré viedol vodič XXXXX po štátnej ceste I/68                     pred križovatkou označenou dopravnou značkou „Hlavná cesta“ od obce Budimír     ku križovatke so štátnou cestou III/068019 na obec Vajkovce, následkom čoho došlo k zrážke vozidiel, pri ktorej sa osobné motorové vozidlo zn. Fiat Marea otočilo          na vozovke a osobné motorové vozidlo zn. Škoda Octavia zišlo mimo vozovku         do priekopy, pričom pri dopravnej nehode spolujazdkyňa vodiča XXXXX, XXXXX utrpela pomliaždenie prednej plochy hrudníka, podvrtnutie a pomliaždenie hrudníkovo driekovej oblasti chrbtice a pomliaždenie ukazováka ľavej ruky, charakterizované znalcom z odboru zdravotníctva ako ľahké zranenie vyžadujúce si liečenie do 42 dní, pričom poškodená XXXXX bola práceneschopná od 05. 01. 2013  do 14. 01. 2013.

Poškodená XXXXX ako spolujazdkyňa v osobnom motorovom vozidle zn. Fiat Marea utrpela pri dopravnej nehode pomliaždenie ľavej čelovej oblasti hlavy s povrchovou kožnou odreninou, ktoré je znalcom z odboru zdravotníctva charakterizované ako ľahšie zranenie vyžadujúce si liečenie a prípadnú práceneschopnosť v trvaní do 7 dní, pričom jej postraumatická stresová porucha si u nej nevyžiadala liečenie, ani trvanie práceneschopnosti a poškodená maloletá Barbora XXXXX, spolujazdkyňa v tom istom motorovom vozidle utrpela pomliaždenie ľavej spánkovo-temennej oblasti hlavy charakterizované znalcom z odboru zdravotníctva ako ľahké zranenie s dĺžkou liečenia do 7 dní.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
15 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ, Okresného dopravného inšpektorátu - oddelenia výkonu služby, Okresného riaditeľstva PZ Košice - okolie sp. zn. ČVS: ORP-37/DI-KS-2013 dňa 22. 03. 2013 bolo začaté trestné stíhanie vo veci prečinu ublíženia na zdraví podľa § 158 Trestného zákona a zo dňa 12. 07. 2013 bolo vznesené obvinenie XXXXX pre prečin ublíženia na zdraví podľa § 158 Trestného zákona  s poukazom na ustanovenie § 138 písm. h/ Trestného zákona, ktorého sa dopustil tak, ako je to uvedené vo výrokovej časti tohto rozhodnutia.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b/ nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu,

c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

	Poverený príslušník PZ po skončení vyšetrovania predložil na tunajšiu prokuratúru návrh na postup podľa § 232 Trestného poriadku na konanie o dohode o vine a treste u obvineného XXXXX.

	Po preskúmaní spisového materiálu som zistil, že u obvineného sú splnené zákonné podmienky pre podmienečné zastavenie trestného stíhania.

	V danom prípade obvinený sa priznal k spáchaniu predmetnej trestnej činnosti a za účelom náhrady škody pre poškodených účastníkov dopravnej nehody bolo vykonané potrebné opatrenie na jej náhradu tým, že vznik škodovej udalosti bol realizovaný oznámením poisťovni KOOPERATÍVA  poisťovňa a. s. Bratislava, Agentúre XXXXX dňa 22. 01. 2013 z povinného zmluvného poistenia zodpovednosti za škodu spôsobenú prevádzkou osobného motorového vozidla zn. Fiat Marea, EČ: PO 836 CB. V spisovom materiály sa nachádza doklad o škodovom priebehu poistnej udalosti.

	Trestný zákon za prečin ublíženia na zdraví podľa § 158 Trestného zákona umožňuje uložiť trest odňatia slobody až na jeden rok. 

	Obvinený XXXXX sa k spáchaniu prečinu priznal v celom rozsahu a dal súhlas pre prípadné rozhodnutie prokurátora o podmienečnom zastavení trestného stíhania.

Vzhľadom na doterajší bezúhonný život a okolnosti prípadu možno takéto rozhodnutie považovať za dostačujúce.

Obvinený nemá záznam v odpise z registra trestov a jeho povesť je kladná. V evidenčnej karte vodiča obvinený má jeden záznam o priestupku pred dopravnou nehodou riešený uložením pokuty. 

	Preto bolo rozhodnuté tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomíra Kováčová
prokurátorka